Emnet har længe været en varm kartoffel. Allerede tilbage i december måned 2019 stod fiskerne på barrikaderne. I marts måned i år havde fiskerne så fundet de store bannere frem, da fiskeriminister Mogens Jensen (S) var forbi Frederikshavn. Alt sammen fordi fiskerne er utilfredse med den tvungne kameraovervågning fiskeriministeren vil installere i hummerfiskernes både. Nu kommer fiskerne med et forslag til ministeren: drop kameraovervågningen, og vi dropper torskene. - Et eller andet sted prøver vi at få en dialog om emnet i stedet for konfrontation med tvang af kamera på bådene, siger formand for Strandby Fiskeriforening, Claus Hjørne Pedersen. Fiskeriminister Mogens Jensen (S) har mødtes med de nordjyske fiskere. Ministeren har ved de lejligheder sagt, at kameraovervågningen på fartøjerne er en billig og sikker løsning til at sikre, hvad der kommer ombord på fartøjerne. Fiskernes nye forslag ændrer ikke på den holdning. - Fiskernes forslag løser ganske enkelt ikke problemet. Der gælder allerede i dag et forbud mod direkte fiskeri efter torsk i Kattegat, siger fiskeriminister, Mogens Jensen (S) til TV2 Nord. Varslingssystem og genudsætning Det er fiskernes bifangst af torsk, der er årsag til, at fiskeriminister Mogens Jensen vil indføre kameraovervågning af fiskerne i Kattegat. Det skyldes, at torskebestanden er truet i Kattegat. Fiskerne har altså nu foreslået ministeren, at de vil lade være med at fiske torsk. Helt konkret vil fiskerne se på muligheden for at lave et varslingssystem, så hummerfiskerne kan se, hvor andre fiskere har fået torsk i nettet. På den måde er håbet, at andre fiskere kan se, hvor de skal sejle hen for undgå at få torsk i nettet. - Jeg vil håbe, at de bruger muligheden for at tænke anderledes, så vi kan undgå det voldsomme indgreb kameraovervågning er for fiskerne, siger formand for Strandby Fiskeriforening, Claus Hjørne Pedersen. - Vi kan desværre se, at der er problemer med overholdelsen af landingsforpligtelsen, og at nogle fiskere fanger flere torsk, end de noterer. Det er derfor vi ønsker at styrke kontrollen, siger Mogens Jensen (S). Derudover vil fiskerne løbende og hurtigst muligt sortere torskene i deres net fra og genudsætte dem i Kattegat. Kan fiskene overleve det? - Man har ingen garanti på, at de overlever. Opgaven er helt at undgå at fange torsken, siger Claus Hjørne Pedersen. Politiker med på fisketur Fiskerne har sendt deres tanker og forslag til fiskeriministeriet og er i løbende kontakt med fiskeriministeriet. - Der kommer løbende noget fra dem (Fiskeriministeriet, red.), men ikke det vi ønsker at høre, siger Claus Hjørne Pedersen. Fiskeriministeren opfordrer nu Danmarks Fiskeriforening til at indgå i en dialog om den kommende udrulning af kameraovervågningen. - Så vi sammen kan finde de bedste løsninger, siger Mogens Jensen (S). I denne uge var fiskeriordfører fra Konservative, Per Larsen, med hummerfiskere fra Læsø ude og fiske. Ombord på fiskekutteren synes han, at kameraovervågning vil være en voldsom krænkelse af fiskernes frihed. - Jeg så ved selvsyn, hvordan man sorterer fiskene, og jeg må sige, at ministerens påstand om, at man ikke vil filme fiskerne, det kan simpelthen ikke lade sig gøre, siger Per Larsen (K). - Det er klart, at når fiskere inviterer politikere ud på arbejdspladsen, så er det fordi der er en frustration, siger Claus Hjørne Pedersen. Hummerfiskerne har ifølge Claus Hjørne Pedersen taget flere redskaber i brug, som skal minimere fangsten af torsk, når de fisker efter hummere.

Opsummering:
De nordjyske hummerfiskere er villige til at stoppe fangsten af torsk, hvis fiskeriministeren vil droppe kameraovervågningen af fiskerne.